काठमाण्डौ । नेकपा (एमाले) र नेकपा (माओवादी केन्द्र)बीच बिहीबार भएको पार्टी एकीकरणबाट असन्तुष्ट माओवादी नेता गोपाल किराँतीले माओवादी केन्द्रको पुनर्गठन अभियानमा जुट्न आह्वान गरेका छन् ।
पूँजीवादी गणतन्त्र स्थापनासम्म पुष्पकमल दाहाल ‘प्रचण्ड’ र उनको समूहले सकारात्मक भूमिका खेलेको भए पनि हाल आएर उक्त समूह मालेमावादको सिद्धान्त र पहिचानको मुद्दा परित्याग गर्दै नवप्रतिक्रियावादी कित्तामा पलायन भएको नेता किराँतीले दाबी गरेका छन् ।
नेपाल कम्युनिष्ट पार्टी (माओवादी केन्द्र) राष्ट्रिय भेला आयोजक समितिको संयोजकको रूपमा विज्ञप्ती जारी गर्दै किराँतीले भनेका छन्, ‘प्रचण्ड समूहको वैचारिक रुपमा पूँजीवादी आदर्शवाद, राजनीतिक रुपमा संसदीय आत्मसमर्पणवाद, साँस्कृतिक रुपमा चरम उपभोक्तावाद तथा नेपालको बाह्य र आन्तरिक राष्ट्रियताको प्रश्नमा नव–प्रतिक्रियावादमा पलायन भएको ठहर गर्दछ ।’
विचार, कार्यदिशा र मुद्दा परित्यागको अतिरिक्त ओली–प्रचण्ड सरकारले विप्लव नेकपा र वैद्य माओवादीमाथि फासीवादी दमन गरेको र भारतीय शासकवर्गसामु निर्लज्ज आत्मसमर्पण गरेको भन्दै संयोजक किराँतीले ओली–प्रचण्ड गठबन्धनको विरूद्ध संयुक्त आन्दोलनको लागि आह्वान समेत गरेका छन् ।